Скупштина града Лозница, на основу члана 51а. став 5. Закона о планирању и изградњи („Службени гласник Републике Србије“, број 72/09, 81/09 – одлука УС, 132/14 и 145/14) и члана 40. Статута града Лозница („Службени лист града Лозница“, број 19/08 и 6/2013), на седници одржаној 15. децембра 2017. године, донела је

**О Д Л У К А**

**О ГЛАВНОМ УРБАНИСТИ ГРАДА ЛОЗНИЦЕ**

**I Основне одредбе**

**Члан 1.**

 Овом одлуком уређују се именовање, права, дужности, овлашћења и положај Главног урбанисте града Лозница (у даљем тексту: Главни урбаниста).

**II Именовање Главног урбанисте**

**Члан 2.**

 Главног урбанисту на предлог Градског већа именује Скупштина града Лозница, већином од укупног броја одборника на период од четири године.

 Главни урбаниста ступа на дужност даном утврђеним актом о именовању.

 По истеку мандата, Главни урбаниста може бити поново именован на ту функцију.

 За Главног урбанисту може бити именовано лице са стеченим високим образовањем, односно смером на академским студијама другог степена (дипломске академске студије – мастер, специјалистичке академске студије, специјалистичке струковне студије), односно на основним академским студијама у трајању од најмање пет година у области архитектуре и одговарајућом лиценцом издатом у складу са законом, и најмање десет година радног искуства у области урбанистичког планирања и архитектуре.

 Главни урбаниста је по функцији председник Комисије за планове града Лозница.

 У вршењу послова, Главни урбаниста поступа у складу са законом, прописима града и правилима струке.

**III Права и дужности Главног урбанисте**

**Члан 3.**

 Главни урбаниста:

* координира израду просторних и урбанистичких планова које доноси Скупштина града у складу са законом;
* координира рад између органа надлежног за послове просторног планирања и урбанизма и јавних предузећа, и других институција укључених у поступке израде и доношење планских докумената;
* учествује у припреми програма уређивања замљишта у делу који се односи на доношење планских докумената;
* разматра иницијативе за доношење планских докумената и о свом ставу обавештава орган надлежан за послове урбанизма ради даљег поступања.
* заједно са органом надлежним за послове урбанизма одређује редослед и динамику доношења планских докумената;
* сарађује са чланом Градског већа задуженим за област просторног планирања и урбанизма;
* сарађује са носиоцем израде плана у циљу обезбеђивања благовременог прибављања података о постојећој планској документацији, подлогама, посебним условима за заштиту и уређење простора, стању и капацитетима инфраструктуре и других података неоподних за израду планског документа;
* сарађује се одговорним планером, односно урбанистом у току целог поступка израде планског документа;
* даје информације о фазама припреме, израде, доношењу и степену реализације планова;
* предлаже приоритете у области урбанизма и планирања;
* сарађује са локалним удружењима урбаниста и архитеката, као и са другим заинтересованим субјектима;
* сарађује и размењује искуства са главним урбанистима других јединица локалне самоуправе;
* аналзира и прати уређење подручја града и доношење урбанистичких докумената у складу са законом и европским стандардима;
* стара се о доствљању плана Централном регистру планских докумената у року и на начин утврђен законом и подзаконским актом донетим на основу закона;
* спроводи анализу потенцијалних локација;
* стара се о уредном вођењу и благовременом ажурирању локалног информационог система планских докумената и стања у простору;
* стара се о благовременом објављивању планских докумената;
* иницира обавезу расписивања урбанистичко-архитектонског конкурса за решавање локација које су од значаја за град и учествује у избору програмског, урбанистичког, композиционог или пејзажног решења за одређену локацију или идејно архитектонско решење за један или више објеката, као и партерно или пејзажно уређење делова или целине предметне локације;
* по потреби, пружа стручну помоћ Градском већу, у поступку одлучивања по приговору на издате локацијске услове;
* прати и анализира промене стања у простору;
* предузима и друге активности у циљу остваривања координације у поступцима израде и доношења планских докумената;
* обавља и друге послове у складу са прописима из области планирања и изградње.

**IV Овлашћења Главног урбанисте**

**Члан 4.**

Главни урбаниста има право да присуствује седницама Скупштине града и учествује у расправи о предлогу планских докумената који су на дневном реду седнице.

 На захтев Главног урбанисте, у вези са пословима које обавља, органи и службе града, јавних предузећа и установа, чији је оснивач град Лозница, дужни су да дају одговарајуће информације и податке којима располажу.

**Члан 5.**

 У поступку израде и доношења планских докумената, главни урбаниста је овлашћен да:

* код надлежних органа и јавних служби ургира достављање тражених података, односно услова неопходних за израду планског документа;
* иницира покретање одговарајућег поступка против привредног друштва или другог правног лица које у поступку израде планског документа не објави сепарат и/или не достави у прописаном року тражене податке и услове за израду планског документа;
* иницира покретање одговарајуће поступка против одговорног службеног лица у надлежном органу управе ако не достави у прописаном року тражене податке и услове за израду планског документа.

**V Положај Главног урбанисте**

**Члан 6.**

 Главни урбаниста је самосталан у свом раду и одговара за свој рад Скупштини града и Градском већу.

**Члан 7.**

 На захтев Скупштине града, Главни урбаниста доставља извештај о свом раду, тражене информације и извештај о току предмета.

 Главни урбаниста, по потреби, подноси посебне извештаје Градском већу и Скупштини града о евентуалним проблемима у поступцима израде и доношења планских докумената са предлозима за њихово превазилажење.

**Члан 8.**

 Главни урбаниста може бити на сталом раду. Главни урбаниста који је на сталном раду има права из рада и по основу рада као и сва именована лица у органима локалне самоуправе.

 Главни урбаниста има право на плату у висини плате утврђене за помоћника градоначелника.

 Решење о плати и другим примањим Главног урбанисте доноси начелник Градске управе.

 Главни урбаниста који није засновао радни однос има право на накнаду за свој рад у висини коју утврђује надлежнa Комисија.

**VI Престанак дужности**

**Члан 9.**

 Главном урбанисти престаје дужност истеком периода на који је именован, разрешењем и оставком.

 У случају подношења оставке на дужност Главног урбанисте, Скупштина града, без отварања расправе, констатује да је оставка поднета на лични захтев.

 О престанку дужности главног урбанисте одлучује Скупштина града, на предлог Градског већа.

**VII Завршне одредбе**

**Члан 10.**

 Стручне и административно-техничке послове за потребе Главног урбанисте врши Одељење за планирање и изградњу Градске управе града Лозница.

**Члан 11.**

 Ова одлука ступа на снагу наредног дана од дана објављивања у „Службеном листу града Лозница“.

**СКУПШТИНА ГРАДА ЛОЗНИЦЕ**

**Број: 06-37/17-14-13 ПРЕДСЕДНИК**

**Датум: 15. децембар 2017. године СКУПШТИНЕ ГРАДА**

**Л о з н и ц а Милена Манојловић Кнежевић, с.р.**

**Тачност оверава**

**СЕКРЕТАР**

**СКУПШТИНЕ ГРАДА**

**Дејан Марковић, дипл.правник**